**Vážení rodičia, vzhľadom k zmene legislatívy od 01.01. 2021 v súvislosti s plnením povinného predprimárneho vzdelávania  uvádzame nasledovné:**

**Plniť povinné predprimárne vzdelávanie bude musieť každé dieťa**, ktoré do 31. augusta (vrátane):

* **dovŕši päť rokov veku**, t. j. dieťa podľa § 28a ods. 1 školského zákona,
* **dovŕši päť rokov veku a povinné predprimárne vzdelávanie plní formou individuálneho vzdelávania**, t. j. dieťa podľa § 28b ods. 2 školského zákona,
* **dovŕši šesť rokov veku, ale nedosiahlo školskú spôsobilosť**, t. j. dieťa podľa § 28a ods. 3 školského zákona bez ohľadu na to, či plnilo povinné predprimárne vzdelávanie formou individuálneho vzdelávania – toto dieťa bude pokračovať v plnení povinného predprimárneho vzdelávania ešte jeden školský rok,
* **nedovŕši päť rokov veku, ale jeho zákonný zástupca k žiadosti o vedenie dieťaťa ako dieťaťa plniaceho povinné predprimárne vzdelávanie predloží súhlasné vyjadrenie príslušného zariadenia výchovného poradenstva a prevencie a súhlasné vyjadrenie všeobecného lekára pre deti a dorast**, t. j. deti podľa § 28a ods. 5 školského zákona,
* **dovŕši päť rokov veku, ale zo zdravotných dôvodov je oslobodené od povinnosti dochádzať do materskej školy, lebo mu jeho zdravotný stav neumožňuje vzdelávať sa**, t. j. dieťa podľa § 28a ods. 6 školského zákona

Pre dieťa, ktoré dosiahne **päť rokov veku do 31. augusta**, ktorý predchádza začiatku školského roka, od ktorého bude dieťa plniť povinnú školskú dochádzku v základnej škole, je **predprimárne vzdelávanie povinné**. Povinné predprimárne vzdelávanie v materskej škole **trvá jeden školský rok** okrem prípadov uvedených v školskom zákone. Deti, pre ktoré je predprimárne vzdelávanie povinné, sa na predprimárne vzdelávanie **prijímajú prednostne**.

Dieťa, ktoré navštevuje materskú školu pred dovŕšením veku, od ktorého je predprimárne vzdelávanie povinné, sa **plynulo stane dieťaťom plniacim povinné predprimárne** vzdelávanie bez toho, aby jeho zákonný zástupca o to opakovane žiadal riaditeľa danej materskej školy – teda **bez novej žiadosti**.

Povinné predprimárne vzdelávanie **plní dieťa v materskej škole v obci, v ktorej má trvalý pobyt**, teda v **spádovej materskej škole**, ak zákonný zástupca pre dieťa nevyberie inú materskú školu, do ktorej ho riaditeľ tejto materskej školy prijme. **Len v spádovej materskej škole má takéto dieťa garantované prijatie**, ak sa pre ňu zákonný zástupca rozhodne. Dieťa môže plniť povinné predprimárne vzdelávanie aj mimo obce, v ktorej má trvalý pobyt, na základe rozhodnutia riaditeľa materskej školy, do ktorej sa hlási, samozrejme len za predpokladu, že v danej materskej škole je voľná kapacita. Riaditeľ materskej školy, do ktorej bolo dieťa, pre ktoré je predprimárne vzdelávanie povinné, prijaté, je povinný **oznámiť túto skutočnosť riaditeľovi spádovej materskej školy podľa miesta trvalého pobytu daného dieťaťa**.

**Dochádzajúce deti budú mať nárok na dopravné**

Problematika dopravného pre deti, pre ktoré bude predprimárne vzdelávanie povinné, je upravená v § 4aa zákona č. 597/2003 Z. z. **Dopravné sa bude uplatňovať od 1. septembra 2021.**

**Individuálne predprimárne vzdelávanie**

Dieťa bude môcť povinné predprimárne vzdelávanie plniť aj formou **individuálneho (predprimárneho) vzdelávania**, ktoré bude povoľovať riaditeľ kmeňovej materskej školy dieťaťu, ktorého:

- **zdravotný stav neumožňuje plnenie povinnej školskej dochádzky v kmeňovej materskej škole** (ide o legislatívnu skratku pre materskú školu, do ktorej bude dieťa prijaté na plnenie povinného predprimárneho vzdelávania – v ostatných ustanoveniach školského zákona sa táto legislatívna skratka nepoužíva), alebo

- **dieťaťu, ktorého zákonný zástupca o to požiada materskú školu.**

Takéto vzdelávanie sa chápe ako ekvivalent plnenia povinného predprimárneho vzdelávania realizované inštitucionalizovanou formou povinného predprimárneho vzdelávania v materskej škole.

O individuálne vzdelávanie svojho dieťaťa bude môcť **zákonný zástupca dieťaťa požiadať riaditeľku materskej školy** podľa § 28b zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení účinnom od 1 januára 2021**, až po jeho prijatí do danej materskej školy, ktorá bude kmeňovou materskou školou pre dieťa v individuálnom vzdelávaní.** Prílohou k žiadosti je aj písomný súhlas všeobecného lekára pre deti a dorast.

**Oslobodenie dieťaťa od povinnosti dochádzať do materskej školy zo zdravotných dôvodov, ak ide o povinné predprimárne vzdelávanie vs. individuálne predprimárne vzdelávanie**

1. **Dieťaťu oslobodenému od povinnosti dochádzať do materskej školy zo zdravotných dôvodov** podľa § 28a ods. 6 zákona č. 245/2008/2003 Z. z. **sa neposkytuje žiadne vzdelávanie ani v materskej škole, ani individuálnym vzdelávaním, až do pominutia dôvodov**, pre ktoré došlo k oslobodeniu. Zákonný zástupca môže požiadať riaditeľa spádovej materskej školy podľa § 59a ods. 1 školského zákona o oslobodenie o povinnosti dochádzať do materskej školy a k žiadosti podľa § 28a ods. 6 školského zákona priložia:

- písomný súhlas všeobecného lekára pre deti a dorast a

- písomný súhlas zariadenia výchovného poradenstva a prevencie.

1. Avšak, ak má dieťa **povolené individuálne predprimárne vzdelávanie zo zdravotných dôvodov** podľa § 28b ods. 2 písm. a) zákona č. 245/2008 Z. z., takéto dieťa **sa bude vzdelávať doma** avzdelávanie mu bude zabezpečovať kmeňová materská škola, ktorá mu tento spôsob plnenia povinného predprimárneho vzdelávania povolila, a to najmenej v rozsahu **dve hodiny týždenne v domácom prostredí dieťaťa.**

**Prijatie dieťaťa do materskej školy**

Dieťa sa do materskej školy prijíma **vždy len na základe písomnej žiadosti o prijatie dieťaťa na predprimárne vzdelávanie**, **nie „preložením“ ani „preradením“** z inej materskej školy.

Zákonný zástupca dieťaťa spolu so žiadosťou do materskej školy predkladá aj **potvrdenie o zdravotnej spôsobilosti dieťaťa** od všeobecného lekára pre deti a dorast, ktorého **súčasťou** je aj **údaj o povinnom očkovaní dieťaťa.** Neabsolvovanie povinných očkovaní nie je dôvodom na neprijatie dieťaťa do materskej školy.

**Ak sa do materskej školy prijíma dieťa, ktoré** má zariadením výchovného poradenstva a prevencie zaradeného v sieti škôl a školských zariadení SR identifikované **špeciálne výchovno-vzdelávacie potreby**, zákonný zástupca k žiadosti predloží:

* **potvrdenie** o zdravotnej spôsobilosti dieťaťa od všeobecného lekára pre deti a dorast,
* **vyjadrenie** príslušného zariadenia výchovného poradenstva a prevencie a
* **odporúčanie** všeobecného lekára pre deti a dorast.

Na rozdiel od potvrdenia o zdravotnej spôsobilosti, ktoré zákonný zástupca predkladá spolu so žiadosťou, **písomné vyhlásenie** **o tom, že dieťa neprejavuje príznaky prenosného ochorenia a nemá nariadené karanténne opatrenie**, podľa § 24 ods. 8 zákona č. 355/2007 Z. z. predkladá zákonný zástupca materskej škole až po prijatí dieťaťa, a to:

* pred prvým vstupom dieťaťa do materskej školy a
* vždy po neprítomnosti dieťaťa v materskej škole dlhšej ako päť kalendárnych dní.

Toto písomné vyhlásenie sa v praxi nazýva aj ako „**vyhlásenie o bezpríznakovosti**“.

**Dieťa pokračujúce v povinnom predprimárnom vzdelávaní**

Ak dieťa **po dovŕšení šiesteho roka veku nedosiahne školskú spôsobilosť**, riaditeľ materskej školy rozhodne o pokračovaní plnenia povinného predprimárneho vzdelávania. Na základe záverov odborného vyšetrenia preukáže, že pokračovanie v predprimárnom vzdelávaní bude **na prospech ich osobnostného rozvoja a rozvoja ich kľúčových kompetencií nevyhnutných na zvládnutie plnenia povinnej školskej dochádzky v základnej škole.** Ak má materská škola pochybnosť o školskej spôsobilosti dieťaťa plniaceho povinné predprimárne vzdelávanie, vyžaduje sa jej úzka spolupráca so zákonnými zástupcami.

Podkladom pre rozhodnutie riaditeľa materskej školy vo veci pokračovania plnenia povinného predprimárneho vzdelávania je podľa školského zákona vždy predloženie:

* písomného súhlasu príslušného zariadenia výchovného poradenstva a prevencie,
* písomného súhlasu všeobecného lekára pre deti a dorast a
* informovaného súhlas zákonného zástupcu.

Ak dieťa ani po pokračovaní plnenia povinného predprimárneho vzdelávania v materskej škole nedosiahne školskú spôsobilosť, začne **najneskôr 1. septembra, ktorý nasleduje po dni, v ktorom dieťa dovŕšilo siedmy rok veku, plniť povinnú školskú dochádzku v základnej škole.**

**Zanedbávanie riadneho plnenia povinného predprimárneho vzdelávania**

Nesplnenie povinnosti zákonného zástupcu prihlásiť dieťa na plnenie povinného predprimárneho vzdelávania a tiež neospravedlnené vynechávanie predprimárneho vzdelávania sa s účinnosťou od 1. septembra 2021 považuje za **nedbanie o riadne plnenie povinného predprimárneho vzdelávania**, ktoré **môže vyústiť** **do uplatnenia inštitútu „osobitného príjemcu rodinných prídavkov“.** Ak zákonný zástupca **nebude dbať o riadne plnenie** povinného predprimárneho vzdelávania, riaditeľ materskej školy má **povinnosť oznámiť obci** (v ktorej má dieťa trvalý pobyt) a **úradu práce, sociálnych vecí a rodiny** podľa miesta trvalého pobytu alebo prechodného pobytu oprávnenej osoby (zákonného zástupcu dieťaťa) konkrétne prípady, keď zákonný zástupca dieťaťa nedbá o riadne plnenie povinného predprimárneho vzdelávania.